Input: पूषा पञ्चाक्षरेण पञ्च दिशऽउदजयत् ताऽउज्जेषꣳ सविता षडक्षरेण षड् ऋतूनुदजयत् तानुज्जेषं मरुतः सप्ताक्षरेण सप्त ग्राम्यान् पशूनुदजयँस्तानुज्जेषं बृहस्पतिरष्टाक्षरेण गायत्रीमुदजयत् तामुज्जेषम्॥३२॥

Padapatha: पूषा।पञ्चाक्षरेणेति पञ्चऽअक्षरेण।पञ्च।दिशः।उत्।अजयत्।ताः।उत्।जेषम्।सविता।षडक्षरेणेति षट्ऽअक्षरेण।षट्।ऋतून्।उत्।अजयत्।तान्।उत्।जेषम्।मरुतः।सप्ताक्षरेणेति सप्तऽअक्षरेण।सप्त।ग्राम्यान्।पशून्।उत्।अजयन्।तान्।उत्।जेषम्।बृहस्पतिः।अष्टाक्षरेणेत्यष्टऽअक्षरेण।गायत्रीम्।उत्।अजयत्।ताम्।उत्।जेषम्